  Виталий Пронин Шаерамы 22-тӥ мае ортчоз «Огъя Россия» партилэн азьлапал куара сётонэз. Солэн йылпумъянъёсызъя тодмо луоз, кин пыриськоз Кун Думае сентябре ортчоно быръёнъёсы. Азьлапал куара сётонэ Ижысь одӥг мандатъем 34 номеро округъя пыриське Валерий Бузилов. В. Бузилов Кун Кенешысь ялан ужась комиссиен кивалтэ.- Валерий Викторович, та вакытэ пиналъёс ЕГЭ сёто, улоназы сюрес утчало. Тӥ кызьы профессия бырйиды?- Мынам песятае Камбаркаысь машина лэсьтон заводын дурись вал. Война вакытэ атае, соку воксё еж пияш, Камбаркаысь заводын ик дурисьлы юрттӥськиз. Школа бере мон но, Удмуртиысь мукет егит пиос сямен ик, малпаськылӥ ож тӥрлык лэсьтӥсь предприятиын ужан сярысь. Соин ик Ижысь механикая институтэ пыри. Луи «полигонные установки» специальностья инженер.Институт бере шеди механикая заводэ. Нырысь цехын мастер вал, отӥяз юнматӥзы инженере-испытателе, кивалтӥ анализ лэсьтонъя группаен. Со вакытэ ми бичамы танкъёсты пуштытъясь ракетаосты - одӥг государстволэн но сыӵе зол техникаез ӧй вал. Милям комплексъёсмы Афганистанын ожмаськизы, Москваын Вормонлы сӥзем парадъёсты усьязы. Ми армиысь частьёстӥ ветлӥмы, техникамы тӥяське-мара ке, ужрадъёс кутылӥм, вуонояз сыӵе учыръёс медаз ни луэ шуыса. Ож тӥрлык поттӥсь предприятиын ужан дышетэ вылэм улонэз дунъяны.- Тӥ Удмурт Республикаысь дано нефтяник луиськоды, мувӧй кыскон удыслы 10 ардэс сётӥды. Та вакыт марлы дышетӥз?- Шаерамы мувӧй кыскыны кутскизы 1980-тӥ аръёсы. Соку мон ужай «Востокнефтегазэлектромонтаж»трестын: прораб, монтажно-линейной участокен кивалтӥсь, производствоя отделэн кивалтӥсьлэн воштӥсез вал. Удмуртиысь данаксэ месторождениосты мувӧй поттыны дасяй. Приволжск федерал округысь бадӟым нефтепроводъёсты но газопроводъёсты кыски. Али но тодам возисько котькуд иськемзэ, кузь кунчиё сапеген ветлэмъёсме. Туэ Выль ар каникулъёс дыръя выльысь ортчи со интыостӥ. Ваньмыз тодмо, матын. Али но отын тыл юбоосмы сыло, котькудӥзлэн аслаз номерез, со лыдпусъёсты мон гожъяса ветлӥ вал. Туннэ но со мувӧй поттон интыосын трос калык ужа, та удыс Удмуртилэсь бюджетсэ тырмытэ.- Ог 20 ар ӵоже тӥ «АСПЭК» огазеяськонысь предприятиосты азинтӥды. Маин тодады кылизы та аръёс?- Буш интыысен кутскыса, «АСПЭК» шаерамы огез бадӟымез, туалаез холдинг луиз, отчы 15 компания пыре. «АСПЭК» огазеяськонлэн кивалтэтаз ужакум, ми 3 сюрс пала выль ужан интыос кылдытӥм, холдинг Удмуртиысь тужгес трос выт тырись 5 предприятиос пӧлы пыриз.Куке но нефтяник вал бере, кивалтӥ холдинглэсь автозаправкаоссэ пуктонэн. Кӧня ке ар ӵоже шаерамы кылдӥзы 41 туала АЗС-ёс но 2 нефтебазаос. Туннэ но соос республикаямы  тужгес умойёсыз. Эшшо выри проект лэсьтонъя но лэсьтӥськонъя «АСПЭК-Домстрой» предприятиез азинтонэн. «Улон инты егитъёслы» программая дунтэм ипотека сётъяны кичӧлтӥсьёс пӧлын ми но вал. Туннэ «АСПЭК» 30 корка пуктӥз ини, соослэн огъя быдӟалазы 250 сюрс квадрат метр.Холдинг калыклы юрттонэн но выриз. Ми Удмуртиысь троссэ черкъёсты выльдӥмы-пуктӥмы, кылсярысь, Ижысь Свято-Михайловской соборез ӝутӥмы. 2005-тӥ арын нылпиос понна «Юность» движение кылдытӥмы, али отчы шаерысьтымы 20 сюрслэсь трос пиналъёс пырисько. Уно аръёс ӵоже ини Кизнерысь нылпи юртлы юрттӥськиськомы, спортъя федерациосты ум вунэтӥське, калык понна «Ижысь лыжня» ӵошатскон ортчытъяськомы.- Кун Кенеше тӥ кемалась бырйиськылӥськоды ини, огез тодӥсь-валась депутат луиськоды. Парламентысь валтӥсь комиссиен - экономикаын политикая, промышленностья но инвестициосъя - кивалтӥськоды. Малы тӥ малпады пыриськыны «Огъя Россия» партилэн праймеризаз?- Законъёсты кылдытъянэн уно аръёс ӵоже вырисько бере, валасько: элькунмылэсь, калыкмылэсь бадӟым, лэчыт ужпумъёссэ вырӟытыны луоз, Россилэсь законъёссэ, бюджет пумысен политиказэ умоятыса гинэ.Мон йыгаськисько Россилэн Кун Думаяз выт чотын люкаськем тросгес коньдонэз Удмуртие кельтон вылысь. Туннэ шаермылэн бюджетаз вытъёслэн одӥг куиньмос люкетсы гинэ кыле. Нош кулэ вылэм ӝынызэ кельтыны, соку бюджетамы ватсаса 9-15 миллиард манет вуысал, со коньдонэн луысал сюрес лэсьтыны, газ кыскыны, школаосты, нылпи садъёсты, больницаосты тупатъяны. Удмуртия странамылэсь обороназэ юнматэ, мувӧй поттэ, нянь будэтэ, нош аслэсьтыз улонзэ умоятыны уг быгаты, малы ке шуоно данаксэ бичам вытъёссэ келя Москвае - шонер ӧвӧл кадь со. Та югдурез тупатон понна ик мон мынӥсько Кун Думае.Валерий Викторович Бузилов вордскиз 1953-тӥ арын. Вылӥ образование басьтӥз Ижысь механикая институтлэн машина лэсьтонъя факультетаз. 1976-тӥ арын ужаны кутскиз Ижысь механикая заводын мастер луыса. Валтӥсь инженер-испытатель вал, анализ лэсьтонъя группаен кивалтӥз.1981-тӥ-1991-тӥ аръёсы ужаз «Востокнефтегазэлектромонтаж» огазеяськонын, мувӧй поттон интыосты лэсьтӥз.1993-тӥ-2011-тӥ аръёсы «АСПЭК» огазеяськонлэн огез кивалтӥсез вал. Кун Кенешлэн 2-тӥ-5-тӥ ӧтчамъёсаз депутатэ бырйиськылӥз.2013-тӥ арысен кивалтэ Кун Кенешысь Экономикаын политикая, промышленностья но инвестициосъя ялан ужась комиссиен.«Огъя Россия» партилэн улосысь политсоветэзлэн президиумаз быръемын, партилэн «Управдом» проектэзлэн координаторез луэ, «Юность» нылпи движенилэн попечительской советаз пыриське.Сергей Захаров  Теги: Быръёнъёс  